[{"text_idx": "#000001", "text": "La 18an de marto 2022 aperis la esperantokora internacia kompilo Esperanto Subgrunde kun 49 kantoj, kunproduktita de la bandoj kaj Vinilkosmo.\nEn 2000 Vinilkosmo kaj la brazila eldonejo La Blua Papilio kuneldonis la unuan volumon de la esperantokora kompilo Esperanto Subgrunde. En marto 2022 aperis la dua volumo, kiu enhavas fres\u0302ajn kantojn speciale registritajn por la eldono kaj malnovajn remalkovritajn kantojn kun restau\u0306rita sono.\nAl la albumo kontribuis 23 bandoj el 11 landoj. La unuaj ekstremrokaj bandoj, kiuj ekverkis kantojn en Esperanto, aperis fine de la 1980aj kaj komence de la 1990aj jaroj. Samtiam en Francio estis fondita la Esperanta muzikeldonejo Vinilkosmo. Ekde la 1990aj ekzistis negrandaj kvantoj da subgrundaj muzikistoj apogantaj la internacian lingvon en Brazilo, Pollando, Francio, Ruslando, Ukrainio, Japanio, kaj apartaj bandoj en aliaj landoj."}, {"text_idx": "#000002", "text": "\u201cEsperantokoro\u201d estas neoficiala termino por ajna subgrunda rokmuziko kun kantotekstoj en la verda lingvo; temas pri roko kontrau\u0306 lingva diskriminacio kaj malegaleco, kontrau\u0306 rasismo kaj fas\u0302ismo, kontrau\u0306 imperiismo kaj kulturs\u0302ovinismo, kontrau\u0306 seksismo kaj socia maljusteco, kontrau\u0306 milito kaj baroj inter homoj."}, {"text_idx": "#000003", "text": "La nova kompilo Esperanto Subgrunde subtenas la alternativan kaj solidaran edukan projekton La Escuelita (La lernejeto), starigitan de tri instruistinoj de la mezlernejo franca-perua de Lima. G\u0302i celas plenumi edukajn aktivaj\u0302ojn kaj lernejan subtenon por infanoj log\u0302antaj en la ladurbaj kvartalac\u0302oj lokitaj en la altaj\u0302oj de Lima sen aliro al la retaj virtualaj kursoj ekde la komenco de la koronvirusa pandemio."}, {"text_idx": "#000007", "text": "C\u0302i tiu artikolo aperis en la marta (printempa) eldono de La Ondo de Esperanto (2022).\nC\u0302e represo au\u0306 citado bonvolu nepre indiki la fonton:\nRete: La Ondo de Esperanto "}, {"text_idx": "#000008", "text": "Alklaku la supran bildon por vidi la abonmanierojn."}, {"text_idx": "#000011", "text": "Demonstraj versioj de \u201cLa Ondo\u201d"}]